**Patientvejledning celleforandringer:**

Har du ved et celleskrab hos egen læge fået konstateret en grad af celleforandringer vil du blive henvist til speciallæge/gynækolog og kan vælge at bestille en tid hos os til videre undersøgelse.

Du skal undersøges for celleforandringernes grad. Celleforandringer er forstadier til livmoderhalskræft og det er vigtigt at få dem undersøgt og behandlet.

**Skal du undersøges for kontaktblødning?**

Kontaktblødning er blødning efter samleje. Årsagerne er mange, men i de fleste tilfælde er det ufarligt og skyldes betændelse, rifter eller en irriteret livmoderhals. Da kontaktblødning imidlertid også er et symptom på livmoderhalskræft, foretages der altid en KBC.

Der skal tages 4 vævsprøver og et celleskrab. Det tager 10 min.

**Hvad sker der hos gynækologen – KBC?**

Vi foretager en gynækologisk undersøgelse og ser livmodermunden efter med et mikroskop, efter at have duppet en smule eddikevand på, dette farver slimhinden så eventuelle celleforandringer kan ses i mikroskopet.

Der skal tages 4 vævsprøver og et ekstra celleskrab. Det tager 10 min, og undersøgelsen kaldes en **KBC**.

**K** betyder kikkertundersøgelse. **B** er en biopsi/vævsprøve og **C** en celleprøve fra livmoderhalskanalen.

HVIS det bløder meget bagefter, får du oplagt en tampon i skeden som skal ligge 3 timer.

Hvert år får 15.000 kvinder foretaget en KBC.

**Hvad skal Du passe på efter undersøgelsen?**

Efter undersøgelsen kan det bløde en lille uges tid. Blødningen kan være som en menstruation, og skal aftage dag for dag.

Du må ikke løfte over 2 kg i 2 dage eller træne intensivt.

Du må ikke tage på ferie medmindre du har fået tilladelse af dit forsikringsselskab. Det hedder en medicinsk forhåndsvurdering.

Så længe du bløder bør du ikke bruge tampon, tage karbad, gå i svømmehal eller havbad, og brug kondom, hvis du har sex.

**Hvis du efter undersøgelsen oplever:**

Kraftig blødning

Ildelugtende udflåd

Feber

Bør du kontakte vores klinik, din egen læge eller lægevagten.

**Hvad sker der herefter?**

Vævsprøverne sendes til mikroskopisk undersøgelse. Der er svar i løbet af 4 uger.

Hvis du har celleforandringer, kaldes de fx lette, moderate eller svære (CIN 1-3).

Hvis du har normale celler og/eller betændelsesceller i prøven, er det oftest derfor du har kontaktblødning.

Du får altid personlig besked om resultatet af undersøgelsen på mail eller telefon.

**Behandling – keglesnit eller varmebehandling?**

Ved lette celleforandringer **(CIN1)** ses det an, typisk i 12 måneder, hvor du så bliver kontrolleret igen af din egen læge med celleskrab, det er vigtigt du husker dette.

Ved moderate celleforandringer **(CIN2)** hos yngre kvinder kan man planlægge kontrol med nye vævsprøver efter 3-6 måneder. Her vil du få en kontrol tid hos os.

Ved moderate **(CIN2)**, svære og udtalte celleforandringer **(CIN 3 og CIS)** hos de fleste over 35 år, tilrådes et keglesnit.

**Keglesnit:**

Ved indgrebet udskæres en lille kegle, så de syge celler på livmoderhalsen fjernes. Det gøres i lokalbedøvelse med en el-slynge. Indgrebet tager 10-15 minutter og bløder du bagefter vil vi ligge en tampon i skeden, som fjernes efter 3 timer.

***Hvert år får ca. 6000 kvinder foretaget et keglesnit.***

Ved kontaktblødning, dvs. der er ikke operationskrævende celleforandringer, men i stedet irriteret væv i livmoderhalsen kan vi tilbyde en varmebehandling eller tale om at skifte præventionsform fx stoppe p-piller og få spiral eller p-stav i stedet.

**HPV-vaccination ved celleforandringer & keglesnit?**

Er der HPV typer omfattet af vaccinen **Gardasil 9** (beskytter mod HPV 6,11,16,18,31,33,45,52 & 58) i dit celleskrab vil vi altid anbefale dig at få vaccinen.

Vaccinen fjerner ikke HPV-virus fra din krop, men den hjælper immunsystemet med at bekæmpe at HPV-virus får lov at lave fremtidige celleforandringer.

Du skal have 3 doser (ca 1100 kr pr dosis) og der er egenbetaling, `Danmark´ giver tilskud og du kan få tid til vaccine i klinikken, men skal selv hente vaccinen på apoteket. Vi kan lave recept til dig.

Vi tilråder altid at du lader dig vaccinere i forbindelse med et keglesnit, så du ikke igen bliver smittet med HPV-virus.

**Myter om celleforandringer – er det arveligt?**

Nej, det er IKKE arveligt men skyldes smitte ved sex med HPV-virus. Se vores patient information om HPV-virus og HPV-vaccine.